

**KONFEDERÁCIA ODBOROVÝCH ZVÄZOV SLOVENSKEJ REPUBLIKY**

Materiál na rokovanie

HSR SR 15. 4. 2019

 bod 14

S T A N O V I S K O

**k návrhu zákona, ktorým sa mení a dopĺňa zákon č. 286/2009 Z. z. o fluórovaných skleníkových plynoch a o zmene a doplnení niektorých zákonov v znení neskorších predpisov**

1. **Popis návrhu**

Predložený Návrh zákona, ktorým sa mení a dopĺňa zákon č. 286/2009 Z. z. o fluórovaných skleníkových plynoch a o zmene a doplnení niektorých zákonov v znení neskorších predpisov doplňuje a upravuje niektoré ustanovenia na základe skúseností z aplikácie zákona o fluórovaných skleníkových plynoch.

Návrhom zákona sa dopĺňajú a presne vymedzujú náležitosti, ktoré musí obsahovať evidencia, ktorú vedú dovozcovia, vývozcovia a distribútori fluórovaných skleníkových plynov. Doterajšia právna úprava bola všeobecná a praktický výkon štátneho dozoru ukázal, že je potrebné presne a podrobne upraviť náležitosti takejto evidencie. Navrhuje sa zmena spôsobu oznamovania údajov pre prevádzkovateľov zariadení obsahujúcich fluórované skleníkové plyny, a to prostredníctvom elektronického systému. Organizácia poverená Ministerstvom životného prostredia SR bude elektronický systém spravovať. Ďalej sa dopĺňajú a upravujú podmienky a požiadavky na získanie poverenia na činnosť hodnotiaceho a certifikačného orgánu, ktoré v zákone absentovali. V ďalších ustanoveniach sa zmeny v malom rozsahu dotknú správnych deliktov a sankcií.

Zákonom č. 286/2009 Z. z. o fluórovaných skleníkových plynoch a o zmene a doplnení niektorých zákonov v znení neskorších predpisov  sa v podmienkach Slovenskej republiky uplatňuje nariadenie Európskeho parlamentu a Rady (EÚ)  č. 517/2014 o fluórovaných skleníkových plynoch, ktorým sa zrušuje nariadenie (ES) č. 842/2006.

      Návrh zákona predpokladá vplyvy na podnikateľské prostredie, vplyvy na rozpočet verejnej správy a na informatizáciu spoločnosti a nepredpokladá sociálne vplyvy, vplyvy na služby verejnej správy pre občana a vplyvy na životné prostredie.

      Návrh zákona sa na rokovanie predkladá bez rozporov.

Účinnosť návrhu zákona sa predpokladá, s prihliadnutím na dĺžku legislatívneho procesu, od 1. januára 2020.

1. **Stanovisko KOZ SR**

**2.1** V rámci medzirezortného pripomienkového konania k predloženému Návrhu zákona, ktorým sa mení a dopĺňa zákon č. 286/2009 Z. z. o fluórovaných skleníkových plynoch KOZ SR nemala pripomienky.

**2.2** K Návrhu zákona predloženému na rokovanie HSR SR nemá KOZ SR pripomienky.

1. **Závery a odporúčania**

**KOZ SR odporúča Návrh zákona, ktorým sa mení a dopĺňa zákon č. 286/2009 Z. z. o fluórovaných skleníkových plynoch a o zmene a doplnení niektorých zákonov v znení neskorších predpisov na ďalšie legislatívne konanie.**